SET Index เข้ามาอยู่ใน  Speculating Zone เอายังไง? - FINNOMENA
26 ส.ค. 2560

อัพเดทใน Tradernomics ล่าสุด ก็ตอนกลางเดือน ธ.ค. ปีที่แล้วเลยนะครับ แนะนำให้กลับไปอ่านอีกซักรอบ เพื่อทำความเข้าใจกรอบการลงทุน “SET Index ใกล้พักการปรับฐาน อาจจะได้หายใจกันบ้าง?”
วันนี้ (6 ม.ค. 58) คือ วันที่ตลาดลงมาย่ำที่จุดเดิม ที่เดียวกับที่ผมอัพเดทไว้คราวที่แล้วพอดิบพอดี แถมมีแรงซื้อกลับ ทำให้ ดัชนี SET Index ยืนเหนือ 1,260 จุด เมื่อภาพวันนั้นเป๊ะเลย … แต่ผลต่อจากนี้ อาจจะไม่เหมือนกันแล้วครับ
สาเหตุที่คิดว่าไม่เหมือนครั้งนั้น มีจุดสังเกตอยู่ 2 จุดด้วยกัน
การปรับฐานช่วงเดือน พ.ย. ถึง ธ.ค. ครั้งนั้นมีการเปิด GAP แสดงให้เห็นถึงภาวะ Panic ที่พร้อมมีแรงดีดกลับ
การรีบาวน์ในเดือน ธ.ค. ครั้งนั้น ถือว่าเบา และไม่ถึงราคาเป้าหมายทางทฤษฎีที่ 1,320 จุด แสดงให้เห็นถึงความอ่อนแรงของแรงซื้อกลับ
ด้วย 2 จุดที่เห็นนี้ เลยทำให้ผมมีมุมมองว่า การรีบาวน์หลังจากนี้ ไม่น่าจะไปได้ไกล และมีโอกาสที่ SET Index จะวิ่งลงมาอยู่ใน Speculating Zone คือ 1,205 – 1,250 จุด นั้นเอง
ประเด็นคือ เห็น 1,250 จุด ปั๊บ เราควรเข้าไปรับเลยไหม?
คำตอบคือ ถ้าดูดัชนี SET50 ประกอบด้วย จะพบว่า อาการของตลาดหุ้นไทย ดูไม่ดีเอาเสียเลย หลักๆก็มาจาก การโดนเทขายหนักๆใน 2 กลุ่มใหญ่ ทั้ง ICT และ ENERGY ที่ทำให้ SET 50 Index Underperform SET Index ตัวหลัก
ดังนั้น การเข้ารับหุ้น หรือเปิด Long Position ทันทีที่เห็นดัชนีอยู่ที่ 1,250 จุด คงไม่ใช่กลยุทธ์ที่ควรทำซักเท่าไหร่
ถึงตรงนี้ ผมมองว่า การปรับฐานจะยังดำเนินต่อไป ส่วนจะหยุดตรงไหน ก็ขอให้ใช้ 1,205.44 จุด ซึ่งผมคิดว่า น่าจะเป็นแนวรับสุดท้ายของรอบปรับฐานครั้งนี้ ในการกลับเข้าสะสมหุ้นอย่างจริงจังนะครับ
จุดสังเกตอีกอย่างหนึ่งก็คือ “ราคาน้ำมัน” เพราะมันนี่ละครับ ที่ทำให้ตลาดหุ้นโลกรอบนี้เกิดอาการชักกระตุกไปตามๆกัน
จากกราฟ Crude Oil ด้านบน จะเห็นว่า ราคาน้ำมันดิบ เคยทำจุดต่ำสุดเมื่อปลายปี 2008 ไว้ที่ $32.40 จุดนี้คือจุดที่น่าจะบอกเราอีกรอบว่า ตลาดหุ้นโลกมีหวังรีบาวน์ได้หรือเปล่า
ถ้ายืนได้ ก็มีลุ้นว่าหุ้นกลุ่มพลังงาน และโภคภัณฑ์ทั้งหลาย จะพาให้หุ้นมีรีบาวน์หลังจากนี้ แต่ยังรับกันไม่อยู่ ก็เชื่อได้เลยครับว่า 1,205.44 จุด น่าจะได้เห็นไม่ช้าก็เร็ว
ปล. Tradernomics เป็นมุมมองเพื่อการเทรดในระยะสั้น ในกรอบระยะเวลา 1 สัปดาห์ ถึง 1 เดือนข้างหน้า โดยอาศัยดัชนี SET Index เป็นแกนหลักในการวิเคราะห์ ไม่ได้หมายถึงการเข้าเลือกหุ้นรายตัว ซึ่งอาจมีหรือไม่มีความสัมพันธ์กับดัชนีก็ได้
  แท็ก:
แชร์บทความ:
ผู้เขียน
Mr.Messenger
"ชยนนท์ รักกาญจนันท์ หรือ รู้จักกันในนามแฝงในเว็บบอร์ดพันทิพย์ ห้องสินธร ว่า “Mr.Messenger” เจ้าของ Blog http://iammrmessenger.com ปัจจุบันปฏิบัติหน้าที่เป็นผู้บริหารสูงสุดสายงาน Wealth Management และ กรรมการบริหาร บลน.ฟินโนมีนา"